Ø-mærke
Ø-mærke, kontrolmærke, der frivilligt kan anvendes på økologisk producerede levnedsmidler. Mærkning af økologiske fødevarer blev i Danmark introduceret i 1987 med Lov om økologisk jordbrugsproduktion, der var verdens første lov om økologi. De nærmere regler er fastsat i bekendtgørelser i henhold til Økologiloven, som Folketinget vedtog i 1999.
Ansvaret for brug af Ø-mærket vedr. fødevarer ligger 2011 hos Fødevarestyrelsen, vedr. non-food-produkter hos Plantedirektoratet. Det er frivilligt at anvende Ø-mærket for produkter, der markedsføres med økologisk varebetegnelse. Det er tilladt at anvende Ø-mærket i forbindelse med oplysning og undervisning om økologi.
EU's økologilogo viser, at varen er produceret og kontrolleret i overensstemmelse med EU's Økologiforordning udstedt i 1991. EU's økologilogo kan i modsætning til Ø-mærket påsættes i andre lande end Danmark og på produkter med indhold af tilsætningsstoffer, som ikke er tilladt i henhold til den danske økologibestemmelse fra 2006.

Ministeriet for Fødevarer, Landbrug og Fiskeris hjemmeside om Ø-mærket
